Elbilerne der beholder rækkevidden, når batteriet ældes

Frygten for det store, dyre batteriskift er stadig udbredt blandt danske elbilkøbere. Og det giver mening: Batteriet er elbilens dyreste komponent – ofte 30 til 50 procent af bilens værdi – og samtidig noget, man som forbruger ikke kan se eller vurdere.

Men tidligere undersøgelser har vist, at batteriet ikke slides på samme måde som på eksempelvis en smartphone. Og nu leverer amerikanske Recurrent Auto en af de mest omfattende analyser til dato, og konklusionen er klar: Moderne elbilsbatterier holder markant bedre end forventet. Faktisk så godt, at de fleste vil overleve bilen.

Recurrent har gransket mere end 30.000 elbiler og kigget på alt fra faktiske batteriskift til hvordan rækkevidden ændrer sig over tid. Der er især to ting, du skal kende som forbruger:

Batteriskift er ekstremt sjældne.

Rækkevidden holder sig overraskende stabil de første mange år.

Første generations elbiler er de eneste, der halter

At de tidligste elbiler har flest batteriskift, kommer ikke bag på nogen. De er nu 10–14 år gamle og bygget på tidlige batterier. I Recurrent-data er udskiftningsraten for disse biler omkring 8,5 procent. Men for anden generations elbiler – de første Chevy Bolt EV og Tesla Model 3 – falder tallet til 2 procent. Og for moderne elbiler fra 2022 og frem: nærmest utroligt lave 0,3 procent.

Til sammenligning gælder på tværs af alle årgange og modeller, at under fire procent har fået skiftet batteriet uden for store tilbagekaldelser (Bolt EV og Kona EV står alene for to af de største).

Sådan holder rækkevidden efter tre år

Recurrent kan ikke se ind i batteriet, men bruger telemetridata og maskinlæring til at forudsige, hvor meget rækkevidde en elbil bevarer over tid. Efter tre år ligger flere bilmærker på 100 procent af den oprindelige rækkevidde.

Det er vigtigt at forstå, at dette ikke er identisk med nul batterislid. Selv når bilen viser 100 procent rækkevidde, er batteriet stadig ældet. Producenterne bruger softwareoptimeringer og frigiver skjult reserveret kapacitet løbende – og du får en bil, der føles næsten ny i hverdagen.

Hvorfor skifter man overhovedet et elbilbatteri?

Der findes faktisk kun to almindelige grunde – og begge er sjældne:

1. En fejl eller defekt
Det var tilfældet for Chevrolet Bolt EV og Hyundai Kona EV, hvor en fejl hos en enkelt batteriproducent førte til store tilbagekaldelser – betalt af fabrikken. Andre defekter opdages ofte tidligt i bilens liv, og er ligeledes dækket af garantien.

2. Aldring og naturligt slid
Ja, batterier mister kapacitet over tid – ligesom din mobiltelefon. Men hvor mobilen er slidt på to år, kan elbilen køre 10 til 20 år, før batteriet måske nærmer sig udskiftning. Og bilproducenternes garantier giver ekstra ro i maven: Mange lover udskiftning, hvis batteriet falder til 70 procent kapacitet inden for 8-10 år.

Recurrent opsummerer det sådan her:

“Dagens elbilsbatterier holder bedre end forventet og bør i mange tilfælde overleve bilen.”

Med andre ord: Hvis du overvejer elbil – ny eller brugt – er usikkerhed om batteriets levetid ikke længere en god grund til at tøve. Moderne elbiler holder både strømmen og rækkevidden meget længere, end vi troede for bare få år siden.

Elbilerne der beholder rækkevidden, når batteriet ældes