Elbiler holder længere end diesel – og kører længere end benzinbiler

Hvis du stadig tror, at elbiler har en kortere levetid end benzin- og dieselbiler, så er det på tide at revurdere. En ny undersøgelse viser nemlig, at elbiler holder længere end dieselbiler og næsten lige så længe som benzinbiler – samtidig med at de kører flere kilometer i løbet af deres levetid.

Studiet, der er lavet af University of Birmingham, bygger på MOT-testdata fra Storbritannien. MOT-testen er den engelske pendant til vores eget årlige syn, nemlig en lovpligtig sikkerheds- og emissionskontrol, som alle køretøjer over en vis alder (typisk tre år) skal gennemgå for at være lovlige på vejene.

MOT-testdata bruges ofte i forskning og analyser til at kortlægge bilers pålidelighed, levetid og fejlrate over tid. I studiet om elbiler vs. benzin- og dieselbiler har forskerne analyseret næsten 300 millioner MOT-testresultater for at vurdere, hvor længe forskellige biltyper holder sig kørende, og hvor ofte de oplever fejl.

Forskerne konkluderer, på baggrund af dataene, at elbiler i gennemsnit holder i 18,4 år – længere end dieselbiler, der topper ved 16,8 år. Benzinbiler klarer sig marginalt bedre med 18,7 år, men elbilerne kører længere på deres levetid: 200.000 kilometer mod benzinbilernes 187.000 kilometer. Dieselbiler tager dog stadig førstepladsen i samlet kørt distance med 257.000 kilometer, men forskellen er mindre, end mange tror.

Elbiler forbedrer sig hurtigst

Det kommer måske ikke som den helt store overraskelse, men elbilen er den drivlinje der forbedres hurtigst. For hver ny modelårgang reduceres risikoen for fejl med 12 procent, mens benzinbiler kun forbedres med 6,7 procent, og dieselbiler nærmest står stille med 1,9 procent. Det hænger naturligvis sammen med, hvor mange kræfter der bruges på udviklingen af de forskellige drivlinjer.

Professor Robert Elliott, der har været med til at lede studiet, kalder det et skelsættende øjeblik, at elbiler nu holder længere end dieselbiler.

– Tidlige elbiler var ikke specielt pålidelige, men teknologien udvikler sig lynhurtigt. Vores resultater viser, at elbiler ikke blot er et alternativ til benzin- og dieselbiler – de er allerede overlegne på flere områder, siger han.

Forskerne peger på, at elbilernes forbedrede levetid gør dem endnu mere attraktive, da de hurtigere kan opveje deres CO2-aftryk fra produktionen. Samtidig er resultaterne vigtige for både bilkøbere, bilindustrien og politikere, når det kommer til regulering, incitamenter og genanvendelse af elbiler i fremtiden.

Elbiler holder længere end diesel – og kører længere end benzinbiler